Fagbevegelsen i Nigeria avblåser aksjoner
Presidenten varslet i et kommuniké mandag morgen at regjeringen delvis gir etter for krav fra demonstranter og gjeninnfører subsidier som gir lavere priser. Dermed skal bensinen koste 97 naira eller 3,64 kroner per liter. Svaret fra aksjonistene kom raskt. - Arbeidstakerne og deres allierte kunngjør hermed formelt at streikene, massemøtene og protestaksjonene landet over er avblåst, sa landsorganisasjonen NLCs leder Abdulwahed Omar på en pressekonferanse.I sitt kommuniké hevdet Goodluck Jonathan at protestbevegelsen i Nigeria er blitt «kapret» av regjeringens fiender. - Disse folkene forsøker å så uenighet, anarki og usikkerhet i landet, framholdt den nigerianske presidenten. Situasjonen i Nigerias økonomiske hovedstad Lagos så en stund mandag ut til å tilspisse seg. Sikkerhetsstyrker skjøt i lufta og brukte tåregass og pansrede kjøretøyer for å spre demonstranter i byen. Agenter fra sikkerhetsstyrkene gikk til razzia mot fjernsynskanalen CNNs lokaler i Lagos. De dro sin vei etter rundt 20 minutter, men etterlot seg en beskjed der lederne for CNN-kontoret fikk ordre om å kontakte myndighetene.Titusenvis av nigerianere deltok i forrige uke i protestaksjoner mot fjerningen av bensinsubsidiene. Aksjonene varte i fem dager på rad etter at prisene på drivstoff var mer enn fordoblet siden årsskiftet. Etter å ha rådført seg med regionale ledere og med presidentskapet i nasjonalforsamlingen bestemte president Jonathan seg for å sprøyte inn offentlig støtte slik at prisene kan settes ned. Men før dette budskapet nådde ut til befolkningen mandag, steg spenningen i Lagos igjen. En av nyhetsbyrået AFPs medarbeidere i byen meldte at soldater først skjøt i lufta for å spre demonstrantene. Da folkemengden likevel ikke dro, gikk politiet til aksjon med tåregass, men det ble ikke meldt om at noen kom til skade i disse urolighetene.
Fagbevegelsen i Nigeria avblåser de planlagte nye protestene mot fjerningen av subsidier på drivstoff.